33. schôdza NR SR - 2.deň - B. popoludní
Dátum: 2025-03-26
Poslanec: Krajčí, Marek (SLOVENSKO)
Druh vystúpenia: Vystúpenie v rozprave

38. No, ďakujem. Ďakujem veľmi pekne za slovo. Však ja som sa dneska dal iba do ústnej, ja som veľmi vďačný za tú diskusiu, ktorá tu teraz prebieha, a naozaj úprimne, pretože tie mnohé veci, od ktorých sa odrážajú kolegovia z opozície, presne tak, vychádzajú z toho naštartovania reformy duševného zdravia, ktoré začalo v roku 2020, a vďaka tomu vznikla na pôde ministerstva zdravotníctva nadrezortná platforma a následne potom vznikla rada vlády pre duševné zdravie. Máte pravdu, pán minister, že, a ja si nemyslím, že vy za to môžete, ináč mimochodom teraz za to, čo ste sem predložili, pretože ja potom keď som odišiel z ministerstva, tak to, to, to loby psychiatrov a ľudí, čo mali páky na ministerstvo zdravotníctva, bolo také veľké, že postupne sa všetky začali tie naštartované procesy búrať, samozrejme, tí kľúčoví ľudia potom postupne odtiaľ boli vyštvaní a nebolo to za vašej éry, ani za éry SMER-u, bolo to, áno, za éry pána ministra Lengvarského. A výsledok toho, čo ste tu dnes predložili, však, pán minister, povedzme si ako úprimne, jak je, však vy sa tomu vlastne nerozumiete, vám to urobili ľudia, ktorí boli na ministerstve a ktorí nejakým spôsobom chceli implementovať alebo použiť tie peniaze z plánu obnovy, ktoré sme tam vtedy naalokovali, pretože sme to fakt mysleli, že toto je jedna z kľúčových vecí, a teraz úprimne poviem, našej krajiny, ale a vôbec nie rezortu zdravotníctva. To, čo hovoril Peťo Stachura, že tam boli tri hlavné piliere, ktoré sme chceli riešiť, tak áno, jedna z nich bola reforma duševného zdravia. Však viac ako 350-tisíc ľudí u nás trpí nejakou duševnou poruchou a odborníci odhadujú, že zanedbaná starostlivosť o duševné zdravie v našej krajine nás ročne stojí viac ako dve miliardy eur. To je naozaj situácia, ktorá by každého jedného nemala nechať ľahostajným a mala by sa táto vec riešiť najlepšie, ako sa dá. A treba úprimne povedať, že preto sme to dali do plánu obnovy, preto sme na to alokovali peniaze a výsledok, ktorý tu dnes máme, tak v podstate nevyriešil legalizáciu už vyvzdelaných psychoterapeutov mimo rezortu zdravotníctva, zlý systém zdravotníckeho vzdelávania sa prenáša mimo rezort zdravotníctva miesto toho, aby sa urobil flexibilný systém akreditovaný komorou psychológov, vykonávacie predpisy nie sú urobené a je otázne, kedy sa ich podarí urobiť, alebo vôbec kedy sú plánové, že sa urobia. Však základným cieľom reformy v oblasti duševného zdravia naozaj malo byť zvýšenie dostupnosti odborníkov v oblasti psychológie a psychoterapie prostredníctvom odstránenia systémových bariér pre psychológov mimo rezortu zdravotníctva, a preto vznikla aj tá nadrezortná komora, a teda nieže nadrezortná platforma, a preto malo byť účelom tejto legislatívy zriadenie nadrezortnej komory a zvýšenie odbornosti a zabezpečenie regulácie vo vzdelávaní disciplinárneho dohľadu a tiež poskytovanie právnej pomoci pre tieto povolania bez ohľadu na rezort, v ktorom sa vykonávajú. Takže ja, ako som povedal, nechcem byť dlhý. To sklamanie je aj z mojej strany veľmi veľké, ale tá nádej, ktorú dnes opozícia predviedla, že ja mám pocit, že všetci sú momentálne pripravení, že keď tá možnosť jedného dňa tu bude a bude sa dať s touto vecou niečo radikálne urobiť, že ju chcete spraviť, pretože ten najväčší nepriateľ podľa mňa vnútorne ani nie tuná v osobe pána ministra, ale v osobe tých ľudí, ktorí na ministerstve držia tieto veci v opratách a nechcú si ich pustiť, a proti tým bude treba bojovať. To musí byť silný minister, ktorý sa tomu rozumie, ktorý bude mať okolo seba dobrých ľudí, ktorými sa obkolesí. Áno, ľudí kľudne aj z tej psychologickej komory, všetci tam budú zúriť, ale skrátka treba týchto ľudí pustiť, aby zefektívnili a zfunkčnili ten systém tak, aby v našej krajine mohlo byť dostatok kvalifikovaných ľudí, ktorí budú vedieť tú, to je pandémia, pandémia duševných chorôb, ktorá momentálne teraz zahlcuje svet a dokonca v niektorých štatistikách, a to tiež zarážajúce, sa predpokladá, že najviac odvrátiteľných úmrtí bude práve na duševné ochorenia v budúcnosti. To znamená, toto je naozaj kľúčová vec. Tento zákon nám k tomuto, žiaľ, nepomôže, áno, je to premárnená príležitosť, a preto, samozrejme, aj my akokoľvek by sme chceli, aby tá reforma išla, a nakoniec však bol to náš zámer, mali sme to v programovom vyhlásení vlády, tak, samozrejme, tento zákon nemôžme podporiť a zdržíme sa. Ďakujem.